Up-317/96
Natisni
Opravilna št.:
Up-317/96
Datum odločitve:
19. 1. 1999
ECLI:
ECLI:SI:USRS:1999:Up.317.96
Akt:
Ustavna pritožba S. C. zoper sklep Okrožnega sodišča v Ljubljani št. I K 482/95 z dne 18.10.1996
Izrek:
Ustavna pritožba S. C. zoper sklep Okrožnega sodišča v Ljubljani se zavrže.
Evidenčni stavek:
Ker pritožnik ni dopolnil ustavne pritožbe tako, da bi bilo mogoče zatrjevane kršitve preizkusiti, je senat ustavno pritožbo zavrgel.
Ker pritožnik zoper dejanje pooblaščenih uradnih oseb v zaporu, s katerim naj bi bile kršene njegove ustavne pravice, ni izčrpal sodnega varstva, je senat ustavno pritožbo zavrgel.
Geslo:
Načelo enakosti pred zakonom.

Varstvo človekove osebnosti in dostojanstva.

Nepopolna vloga, njena nedopolnitev v predpisanem roku.
Pravna podlaga:
Ustava, 14., 21., 157. čl.

Zakon o Ustavnem sodišču (ZUstS), 51., 2. in 4. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
20. 11. 1996
Vrsta odločitve:
sklep
Vrsta rešitve:
zavrženje
Dokument:
US19281
Up-317/96
19.1.1999
S K L E P
Ustavno sodišče je v postopku za preizkus ustavne pritožbe S. C. iz L. na seji senata dne 19. januarja 1999
s k l e n i l o:
Ustavna pritožba S. C. zoper sklep Okrožnega sodišča v Ljubljani št. I K 482/95 z dne 18.10.1996 se zavrže.
O b r a z l o ž i t e v
1. Pritožnik je 19.11.1996 vložil ustavno pritožbo, v kateri zatrjuje, da mu je bila z izpodbijanim aktom sodišča kršena ustavna pravica do pritožbe, ker sodišče ni upoštevalo njegove pritožbe zoper sklep o predčasnem nastopu prestajanja kazni. Ker je bila vloga tako pomanjkljiva, da je ni bilo mogoče preizkusiti, je bil pritožnik na podlagi drugega odstavka 54. člena Zakona o Ustavnem sodišču (Uradni list RS, št. 15/94 - v nadaljnjem besedilu: ZUstS) pozvan k njeni dopolnitvi in opozorjen na posledice, če ustavne pritožbe v skladu z zakonom ne bi dopolnil.
2. Pritožnik je na poziv Ustavnega sodišča odgovoril z dvema vlogama. V prvi z dne 12.12.1996 zatrjuje, da mu pazniki v zaporu niso omogočili zdravniške pomoči po tem, ko naj bi ga brutalno pretepli. S tem naj bi kršili njegovi pravici po 14. in 21. členu Ustave. V KPD D. naj bi bil proti svoji volji. Prosi, da se mu zagotovi pravica do sodnega varstva in ustrezne zdravniške pomoči. Tej vlogi je pritožnik priložil prvo stran izpodbijanega sklepa Okrožnega sodišča v Ljubljani o dovolitvi predčasnega nastopa prestajanja kazni ter zdravniško poročilo z dne 7.11.1996, iz katerega je razvidno, kakšne poškodbe je imel pritožnik ob zdravniškem pregledu dne 5.11.1996.
3. Dne 16.12.1996 pa je pritožnik poslal še drugo vlogo, v kateri navaja, da se pritožuje zoper sklep Ministrstva za notranje zadeve iz leta 1991, s katerim naj bi mu proti njegovi volji podelili slovensko državljanstvo. On pa se uradno temu državljanstvu odreka.
4. Pritožnik je na poziv Ustavnega sodišča za dopolnitev vloge odgovoril. Vendar ustavne pritožbe ni dopolnil tako, da bi senat Ustavnega sodišča lahko preizkusil zatrjevane kršitve človekovih pravic glede sklepa sodišča, s katerim je bilo pritožniku dovoljeno predčasno prestajanje kazni. Takšno ustavno pritožbo je treba po določbi četrte alinee prvega odstavka 55. člena ZustS zavreči.
5. Glede zatrjevanih kršitev 14. in drugega odstavka 21. člena Ustave, ki jih pritožnik uveljavlja v vlogi z dne 12.12.1996, pa ni izpolnjen pogoj iz 51. člena ZUstS za njihovo obravnavo.
Pritožnik zatrjuje, da sta mu bili navedeni pravici kršeni z ravnanjem pooblaščenih uradnih oseb KPD D. Po določbi drugega odstavka 157. člena Ustave odloča v upravnem sporu pristojno sodišče o zakonitosti posamičnih dejanj, s katerimi se posega v ustavne pravice posameznika, če ni zagotovljeno drugo sodno varstvo. Postopek in način odločanja pristojnega sodišča je urejen v Zakonu o upravnem sporu (Uradni list RS, št. 50/97).
Pritožnik ni izkazal, da je to sodno varstvo izčrpal. Po določbi prvega odstavka 51. člena ZUstS pa se ustavna pritožba lahko vloži šele, ko so izčrpana vsa pravna sredstva. Zato je bilo treba ustavno pritožbo tudi iz tega razloga zavreči.
6. Ustavno sodišče ni pristojno odločati o pritožnikovi vlogi za prenehanje državljanstva z odpustom oziroma z odrekom državljanstvu.
7. Senat Ustavnega sodišča je ta sklep sprejel na podlagi druge in četrte alinee prvega odstavka 55. člena ZustS v sestavi: predsednica dr. Mirjam Škrk ter člana dr. Zvonko Fišer in dr. Miroslava Geč - Korošec.
Predsednica senata
dr. Mirjam Škrk